b'\n_START_ARTICLE_\nBiserica de lemn din Seli\xc8\x99te\n_START_PARAGRAPH_\nBiserica de lemn din Seli\xc8\x99te, jude\xc8\x9bul Arad a fost restaurat\xc4\x83 \xc3\xaen 1966 cu ajutorul statului . Biserica a fost str\xc4\x83mutat\xc4\x83 \xc3\xaen anul 1984, la M\xc4\x83n\xc4\x83stirea Gai din Arad cu sprijinul Episcopiei Arad \xc8\x99i cu aprobarea Consiliului Parohial al Parohiei Ilteu. Str\xc4\x83mutarea s-a f\xc4\x83cut cu ajutorul credincio\xc8\x99ilor, put\xc3\xa2nd fi \xc8\x99i ast\xc4\x83zi vizitat\xc4\x83 \xc3\xaen incinta M\xc4\x83n\xc4\x83stirii.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica a fost adus\xc4\x83 \xc3\xaen Arad din localitatea Seli\xc8\x99te, aflat\xc4\x83 \xc3\xaen extremitatea estic\xc4\x83 a jude\xc8\x9bului Arad \xc8\x99i atestat\xc4\x83 documentar \xc3\xaen anul 1479, sub numele de Ziliste ca apar\xc8\x9bin\xc3\xa2nd domeniului V\xc4\x83r\xc4\x83dia. \xc3\x8en localitatea de origine biserica era amplasat\xc4\x83 pe dealul cimitirului. Are o lungime de 11,10 m \xc8\x99i o l\xc4\x83\xc8\x9bime de 4,90 m, fiind construit\xc4\x83 din lemn de gorun; b\xc3\xa2rnele se \xc3\xaembin\xc4\x83 la col\xc8\x9buri \xc3\xaen sistemul \xe2\x80\x9ecoad\xc4\x83 de r\xc3\xa2ndunic\xc4\x83\xe2\x80\x9d. Acoperi\xc8\x99ul din \xc8\x99indril\xc4\x83 este unitar pentru toat\xc4\x83 cl\xc4\x83direa. T\xc4\x83lpoaiele de lemn sunt a\xc8\x99ezate pe o funda\xc8\x9bie de piatr\xc4\x83. Biserica are un plan dreptunghiular, cu absida altarului nedecro\xc8\x99at\xc4\x83, poligonal\xc4\x83 cu trei laturi. Turnul bisericii are, de la sol p\xc3\xa2n\xc4\x83 la cap\xc4\x83tul crucii din v\xc3\xa2rf, o \xc3\xaen\xc4\x83l\xc8\x9bime de 11,15 m \xc8\x99i are la baz\xc4\x83 o structur\xc4\x83 prismatic\xc4\x83. Sistemul de acoperire este cu bolt\xc4\x83 semicilindric\xc4\x83 deasupra naosului, \xc3\xaen timp ce pronaosul este t\xc4\x83v\xc4\x83nit. Exist\xc4\x83 dou\xc4\x83 intr\xc4\x83ri: una amplasat\xc4\x83 pe latura de vest a pronaosului, cealalt\xc4\x83 pe latura de sud a naosului. Iconostasul, ce desparte altarul de naos, este confec\xc8\x9bionat din sc\xc3\xa2nduri de gorun. St\xc3\xa2lpul din st\xc3\xa2nga al ancadramentului intr\xc4\x83rii sudice p\xc4\x83streaz\xc4\x83 o inscrip\xc8\x9bie cu litere chirilice: \xe2\x80\x9eSCRISAM EU POPA PETRU DIN SELI\xc8\x98CE MES ... APR 1775\xe2\x80\x9d. Se poate \xc3\xaens\xc4\x83 ca anul s\xc4\x83 se refere doar la o repara\xc8\x9bie sau la sfin\xc8\x9birea bisericii, iar aceasta ar putea fi mai veche, edificat\xc4\x83 undeva spre mijlocul secolului XVIII.\n_START_SECTION_\nPictura\n_START_PARAGRAPH_\nLa Seli\xc8\x99te au lucrat doi importan\xc8\x9bi pictori de biserici: Nicolae de la Lup\xc8\x99a Mare a realizat pictura altarului, \xc3\xaen timp ce Filip (preot \xc8\x99i zugrav din Lugoj) a pictat iconostasul \xc8\x99i icoana Punerea \xc3\xaen morm\xc3\xa2nt de la proscomidie. Restul bisericii nu este pictat. Numele zugravilor \xc3\xael cunoa\xc8\x99tem datorit\xc4\x83 pisaniei de la proscomidiar, de sub icoana Punerii \xc3\xaen morm\xc3\xa2nt: \xe2\x80\x9ePomene\xc8\x99te, Doamne, ctitorii Preotul Petru, M\xc4\x83rinca, Ioan, Iosif, Gheorghe, Grozav, Petru?, Maria, Bori\xc8\x9ba, preotul Iosif, preotul Vasile. Pomene\xc8\x99te, Doamne, zugravul Filip preot, Paraschiva, Nicolae zugravul, Raveca\xe2\x80\x9d.'